KIRJALLINEN KYSYMYS E-1323/03

esittäjä(t): Elizabeth Lynne (ELDR) komissiolle

(8. huhtikuuta 2003)

Aihe: Painelaitedirektiivin vaikutukset pienkattiloiden valmistajille

Onko komissio tietoinen siitä, että painelaitedirektiivin 97/23/EY(1) täytäntöönpano on lopettamassa Ison-Britannian kuparikattiloiden valmistuksen?

Seitsemän ammattimaista kattilanvalmistajaa, jotka vievät käsinvalmistettuja kuparikattiloita höyrykoneiden pienoismalleja varten eri puolille maailmaa, on joutumassa lopettamaan liiketoimintansa kyseisen direktiivin noudattamisesta aiheutuvien kohtuuttomien kustannusten vuoksi. Direktiivissä myönnetään poikkeus kattiloita harrastuksenaan valmistaville ja perinteisiin höyrykoneisiin tarkoitettuja kattiloita valmistaville, kun taas tämä pieni mutta merkittävä ja ainutlaatuinen käsityöläisjoukko joutuu luopumaan liiketoiminnastaan.

Mihin toimiin komissio on ryhtynyt varmistaakseen, että tätä maailmassa johtavassa asemassa olevaa käsityöläisalaa ei hävitetä sellaisen direktiivin vuoksi, jota laadittaessa alaa ei kuultu asianmukaisesti?

Aikooko komissio suhtautua suopeasti anomukseen, jolla näille käsityöläisille haettaisiin vähämerkityksisyyssäännön mukaista poikkeusta tämän direktiivin noudattamisesta?

(1) EYVL L 181, 9.7.1997, s. 1.

Erkki Liikasen komission puolesta antama vastaus

(8. toukokuuta 2003)

Painelaitedirektiivi 97/23/EY hyväksyttiin vuonna 1997 jäsenvaltioiden, parlamentin ja teollisuuden intensiivisen kuulemisen jälkeen, ja sitä on sovellettava kaikissa jäsenvaltioissa toukokuusta 2002 alkaen. Siinä annetaan yhdenmukaiset säännöt, jotka koskevat markkinoille saatettavien tai käyttöön otettavien painelaitteiden olennaisia vaatimuksia ja sertifiointimenettelyjä paineen aiheuttamalta turvallisuusriskiltä suojautumiseksi, ja samalla aiemmat moninaiset kansalliset lait korvataan yhdellä ainoalla eurooppalaisella säädöksellä, mikä yksinkertaistaa rajat ylittäviä menettelyjä ja vähentää kustannuksia. Tämä koskee etenkin pienvalmistajia, joilla on vähän hallinnollisia resursseja, sekä valmistajia, jotka suuntautuvat vientiin tuotteidensa ainutlaatuisuuden ja korkean laadun vuoksi. Komissio on tietoinen siitä, että painelaitedirektiivin vaatimuksiin mukautuminen edellyttää valmistajilta alkuinvestointia, joka on kuitenkin onnistuttu pitämään mahdollisimman alhaisena, koska varoitusaika on riittävän pitkä, viisi vuotta.

Painelaitedirektiivin päätavoitteena on minimoida ihmisille aiheutuva turvallisuusriski ja valvoa sitä. Tiettyjä tuotteita (esim. pienimuotoisia tuotteita) tai tietyissä olosuhteissa (esim. kokeissa tai näyttelyesittelyissä) käytettäviä tuotteita koskevat poikkeukset painelaitedirektiivin soveltamisesta ovat oikeutettuja, koska niihin liittyvät turvallisuusriskit ovat joko vähäisiä, niihin sovelletaan tarkempia säädöksiä tai ne ovat hyvin hallittuja erityisolosuhteet huomioon ottaen.

Valmistavan yrityksen (pieneen) kokoon tai tuotteen ainutlaatuisuuteen perustuva poikkeus painelaitedirektiivin soveltamisesta ei olisi paikallaan, koska mainitut perusteet eivät liity turvallisuusriskiin. Kuparikattilan aiheuttamaa vaaramahdollisuutta ei vähennä tuotteen ainutlaatuisuus tai se seikka, että se on pienvalmistajan tuottama. Tästä syystä komissio ei ole valmis myöntämään poikkeusta painelaitedirektiivin soveltamisesta vähämerkityksisyyden perusteella.